KIRJALLINEN KYSYMYS P-2490/02

esittäjä(t): Giacomo Santini (PPE-DE) komissiolle

(30. elokuuta 2002)

Aihe: Tunisialaisen kanssa naimisissa olevaa italialaista naista ei päästetä palaamaan Italiaan lastensa kanssa

On ollut lukuisia tapauksia, joissa Euroopan unionin jäsenvaltioiden kansalaiset naiset, jotka ovat naimisissa kolmansien valtioiden kansalaisten kanssa, eivät ole saaneet tuoda lapsiaan kotimaahansa. Yksi viimeisimpiä tapauksia on Iris Monetan ja hänen tyttärensä Imanin tapaus. Heitä pidettiin vastoin tahtoaan Syyriassa ja lapsen isä ei halunnut, että äiti vie tyttären Italiaan. Uusin tapaus koskee italialaista Claudia Adamia, joka on naimisissa tunisialaisen Afajed Garbouijin kanssa. Heillä on kaksi tytärtä, joista toinen on viisi- ja toinen puolitoistavuotias.

Claudia Adami meni kesälomalle Tunisiaan, ja hänen saavuttuaan maahan lastensa kanssa puoliso otti häneltä passin ja näin ollen esti hänen lähtönsä maasta silloin, kun hän itse haluaa.

Lisäksi Tunisian poliisi, jota pyydettiin puuttumaan asiaan, asettui aviomiehen kannalle, esti vaimoa lähtemästä maasta lasten kanssa ja määräsi hänet pysyttelemään hotellihuoneessaan.

Onko komissio tietoinen tästä uudesta tilanteesta, joka alentaa naisen arvoa kolmansissa maissa ja rajoittaa unionin kansalaisen liikkumista Tunisiassa?

Tunisian ja Euroopan unionin kahdenväliset sopimukset huomioon ottaen mitä konkreettista komissio aikoo tehdä tämän valitettavan tilanteen välittömäksi ratkaisemiseksi? Millä tasolla komissio aikoo suoraan ottaa yhteyttä Tunisian hallitukseen?

Mitä komissio aikoo tehdä, jotta kolmansien maiden hallitukset käsittäisivät, etteivät tällaiset vakavat perusihmisoikeuksien ja -vapauksien rikkomiset saa enää toistua ihmisten rodusta, uskonnosta, kansalaisuudesta tai sukupuolesta riippumatta?

Chris Pattenin komission puolesta antama vastaus

(4. lokakuuta 2002)

Komissio on tietoinen vaikeuksista, joita eri kansallisuutta olevien puolisojen, joilla on lapsia, ero saattaa aiheuttaa silloin kun lapset eivät voi ilman isän lupaa poistua isän kotimaasta.

Komissio on tietoinen Claudia Adamin tapauksesta. Vaikuttaa siltä, että tässä kyseisessä tapauksessa Tunisian viranomaiset ja maan tuomioistuin ovat pyrkineet löytämään pikaisen ratkaisun ongelmaan, jota puolisot eivät itse ole kyenneet ratkaisemaan yhteisymmärryksessä.

Tämän nimenomaisen tapauksen lisäksi komissio korosti 25. kesäkuuta 2002 Tunisiassa assosiaatiosopimuksen yhteydessä pidetyn sosiaalityöryhmän kokouksessa, että se pitää lasten kohtaloa ja yleisemmin eurooppalaisten tuomioistuinten tuomioiden noudattamista tärkeänä silloin, kun lasten elatusvelvollisuus ei ole jaettu vaan se myönnetään tuomioistuimessa toiselle vanhemmista.

Komissio kehotti samassa yhteydessä Tunisiaa liittymään Haagissa 25. lokakuuta 1980 tehtyyn yksityisoikeuden alaa koskevaan yleissopimukseen kansainvälisestä lapsikaappauksesta sekä 19. lokakuuta 1996 tehtyyn yleissopimukseen toimivallasta, sovellettavasta lainsäädännöstä, tunnustamisesta, täytäntöönpanosta ja yhteistyöstä lasten huoltoa ja lastensuojelutoimenpiteitä koskevissa asioissa.

Tunisian viranomaiset ovat mainituissa yhteyksissä vakuuttaneet jakavansa Euroopassa ilmaistun huolen lasten kohtalosta ja tulehtuneista perhetilanteista eri kansallisuutta olevien vanhempien erotessa.